Oʻzbekiston Respublikasi Vazirlar Mahkamasining 2020-yil 8-maydagi 238-F-son farmoyishi
(order, 2020-05-08)

Qoraqalpogʻiston Respublikasi, Buxoro va Xorazm viloyatlarida aholining yashash sharoitini yanada yaxshilash, ekologik holatni sogʻlomlashtirish, Buxoro, Nukus, Xiva va Urganch shaharlarini shamol taʼsiridan himoyalash, tuproq eroziyasining oldini olish, qumlar koʻchishini bartaraf etish hamda mintaqada moʻtadil mikroiqlim sharoitini yaratish maqsadida: 1. Oʻzbekiston Respublikasi Oʻrmon xoʻjaligi davlat qoʻmitasi, Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi, Qoraqalpogʻiston Respublikasi Vazirlar Kengashi, Buxoro va Xorazm viloyatlari hokimliklarining Buxoro, Nukus, Xiva va Urganch shaharlari atrofida 2020-2021-yillarda jami 30 km masofada “yashil belbogʻ” — himoya daraxtzorlari (keyingi oʻrinlarda — “yashil belbogʻ”) barpo etish toʻgʻrisidagi taklifiga rozilik berilsin. 2. Qoraqalpogʻiston Respublikasi Vazirlar Kengashi, Buxoro va Xorazm viloyatlari hokimliklari Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi hamda Oʻrmon xoʻjaligi davlat qoʻmitasi bilan birgalikda yer maydonlari tanlanilishini va loyiha-smeta hujjatlari ishlab chiqilishini, shuningdek, Buxoro, Nukus, Xiva va Urganch shaharlari atrofida 2020-2021-yillarda jami 30 km masofada “yashil belbogʻ” barpo etilishini hamda ushbu ishlarning oʻz vaqtida moliyalashtirilishini taʼminlasin. 3. Quyidagilar 2020-2021-yillar davomida “yashil belbogʻ” barpo etish bilan bogʻliq ishlarni moliyalashtirish manbalari etib belgilansin: Oʻzbekiston Respublikasi Ekologiya va atrof-muhitni muhofaza qilish davlat qoʻmitasining Ekologiya, atrof-muhitni muhofaza qilish va chiqindilar bilan bogʻliq ishlarni amalga oshirish jamgʻarmasi mablagʻlari; Oʻzbekiston Respublikasi Oʻrmon xoʻjaligi davlat qoʻmitasining Oʻrmon xoʻjaligini rivojlantirish jamgʻarmasi mablagʻlari; Qoraqalpogʻiston Respublikasi, Buxoro va Xorazm viloyatlari mahalliy budjetlarida belgilangan prognoz koʻrsatkichlarining orttirib bajarilgan qismi hisobidagi mablagʻlari; yuridik va jismoniy shaxslarning, shu jumladan Oʻzbekiston Respublikasi norezidentlarining homiylik xayriyalari; xalqaro moliya institutlari va donor tashkilotlar mablagʻlari; qonun hujjatlarida taqiqlanmagan boshqa manbalar. 4. Oʻzbekiston Respublikasi Oʻrmon xoʻjaligi davlat qoʻmitasi Qoraqalpogʻiston Respublikasi Vazirlar Kengashi, Buxoro va Xorazm viloyatlari hokimliklari bilan birgalikda Buxoro, Nukus, Xiva va Urganch shaharlari atrofida “yashil belbogʻ” barpo etishga oid loyihalar boʻyicha: bir oy muddatda loyiha-smeta hujjatlari ishlab chiqilishini; ikki oy muddatda ekspertizadan oʻtkazish, bosh pudrat tashkilotlarini tender savdolari asosida aniqlash hamda tegishli shartnomalarni rasmiylashtirish ishlarini yakunlasin. 5. Qoraqalpogʻiston Respublikasi Vazirlar Kengashi, Buxoro va Xorazm viloyatlari hokimliklari Oʻzbekiston Respublikasi Ekologiya va atrof-muhitni muhofaza qilish davlat qoʻmitasi bilan birgalikda “yashil belbogʻ” barpo etilgan hududlardagi daraxtzorlarga shikast yetkazish, ularni payhon qilishdan saqlash, parvarishlash hamda kasallik va zararkunandalarga qarshi kurashish ishlarini samarali tashkil etsin. 6. Belgilansinki: pudratchi tashkilotlar “yashil belbogʻ” barpo etib, dalolatnoma asosida yer egalariga topshiradi; Oʻzbekiston Respublikasi Oʻrmon xoʻjaligi davlat qoʻmitasi “yashil belbogʻ” barpo etishda hududlarning iqlim sharoitlariga mos, manzarali daraxt-buta oʻsimliklarining koʻchatlari yetkazib berilishini taʼminlaydi. 7. Mazkur farmoyishning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari Oʻ.I. Barnoyev, Oʻrmon xoʻjaligi davlat qoʻmitasi raisi N.J. Bakirov, Qoraqalpogʻiston Respublikasi Vazirlar Kengashi Raisi Q.R. Sariyev, Buxoro viloyati hokimi vazifasini bajaruvchi K.J. Kamolov hamda Xorazm viloyati hokimi F.Oʻ. Ermanov zimmasiga yuklansin.